Moldovenii primesc mai mulţi bani din străinătate. În luna octombrie a acestui an, în ţară au ajuns peste 116 milioane de dolari. Suma este cu 19 la sută mai mare decât în aceeaşi perioadă a anului trecut.

Datele Băncii Naționale arată că, luna trecută, cele mai multe transferuri, peste 36 la sută, au fost făcute din ţările Uniunii Europene. Pe locul doi sunt statele CSI. O bună parte din bani, aproape 16 la sută din suma totală a transferurilor, le trimit concetăţenii noştri aflaţi în Israel, iar puţin peste şapte la sută vin din SUA.

Potrivit BNM, cei mai mulți bani au fost ridicați în dolari - peste 50 la sută din suma totală. Aproximativ 42 la sută - în euro, iar aproape opt procente - în ruble rusești.

În primele zece luni ale anului, în ţara noastră au intrat peste 980 de milioane de dolari, cu peste zece la sută mai mult decât în aceeași perioadă a anului trecut.